Giovanni Vailati

Matemàtich, Giovanni Vailati a l'era nà a Crema dël 1863.

Dissendent ëd na famija nòbil, Vailati a l'é laureasse a Turin an angegnerìa (a la Scola d'aplicassion për j'angigné) dël 1884 e an matemàtica dël 1888.
A l'é stàit nominà a l'Università ëd Turin assistent a la cadrega d'Anàlisi matemàtica ëd Giuseppe Peano, peui a cola ëd Geometrìa.
Dal 1896 al 1899 a l'ha tnù dij cors dë stòria dla mecànica.
Antratant a publicava soe arserche dë stòria, ëd filosofìa dla siensa, ëd geometrìa.
Da na mira filosòfica a l'é considerà davzin al pragmatism.

Dël 1899 a l'ha chità l'università e a l'é andàit a mostré ant le scòle scondarie an vàire sità: a l'é stàit professor ëd matemàtica al liceo ëd Siracusa (1899), ant j'anstitù técnich ëd Bari (1900), Còm (1901-1904) e Firense (1905).

Dal 1905 al 1909 a l'é stàit ciamà a fé part ëd la Comission Boselli (dal nòm ëd sò pressident) ancarià dal ministr ëd l'anstrussion d'elaboré un proget d'arforma dla scòla scondaria.

Giovanni Vailati a l'ha colaborà al Formolari.
A l'é mòrt ëd polmonìa a Roma dël 1909.

Vailati, Giovanni
Vailati, Giovanni